החדשות - "מסמכי קליטת המזרחים כבר גלויים"
"מסמכי קליטת המזרחים כבר גלויים"
שרת המשפטים שקד חשפה בישיבת הממשלה כי כל מסמכי הארכיון הציוני בעניין קליטת עליית צפון אפריקה ועדות המזרח כבר גלויים, אך אין אפשרות לעיין בהם. שקד קראה לתקצב פרויקט שיאפשר לציבור לעיין בהם. רה"מ נתניהו בוועידת דימונה: "המידע גלוי, נפעל כמו בפרשת 'ילדי תימן'"
שידור הסדרה הדוקומנטרית "סלאח פה זה ארץ ישראל" עוררה שיח ציבורי נרחב, לצד דרישה לחשוף את החומרים החסויים הנוגעים לקליטת עליית צפון אפריקה ועדות המזרח. בישיבת הממשלה המיוחדת שהתקיימה היום (שלישי) בדימונה, חשפה שרת המשפטים איילת שקד כי כל מסמכי הארכיון הציוני בעניין קליטת עליות אלה גלויים כבר היום וכי אין מניעה לעיין בהם.
בדיקה שערכה בנושא שקד, העומדת בראש הוועדה לחומר ארכיוני, העלתה כי כל מסמכי הארכיון הציוני גלויים וניתנים לעיון הציבור. "קיימים חומרים משטרתיים נוספים בארכיון המדינה, שככל הנראה עוסקים באותה תקופה", הבהירה שרת המשפטים. שקד הציעה לממשלה לתקצב פרויקט כדי לעבור על המסמכים ולאשרם לעיון, תחת חסותו של גנזך המדינה.
מוקדם יותר היום התייחס ראש הממשלה בנימין נתניהו לנושא והבהיר כי המסמכים אכן פתוחים לציבור אך אינם ניגשים. "הנחיתי את מזכיר הממשלה לבדוק את הנושא והחלטתי שהם יהיו נגישים לכל עם ישראל, כמו שעשינו בפרשת 'ילדי תימן'", אמר.
בנאומו בוועידת הנגב ה-8 בדימונה אמר נתניהו: "כל הערים החדשות שהוקמו אחרי הכרזת העצמאות אוכלסו על המוני עולים: בשדרות, ירוחם, קריית מלאכי, אופקים, דימונה ועוד. היו גם קיבוצים ויישובים. המעשה החלוצי בנגב הוא הרבה בזכותכם והגיע הזמן להכיר בזאת ולחנך את כל ילדי ישראל".
"לצד נהלל וחניתה יש את ירוחם ודימונה"
"ברור שההתחלה הייתה קשה. אלפים מצאו את עצמם בלב המדבר באדמה שוממה. נעשו הרבה טעויות, אבל במבט לאחור אתם יכולים להיות מאוד גאים בעצמכם", הוסיף ראש הממשלה. "ניצחתם את החום ביום ואת הקור בלילה. בניתם בתים, סללתם כבישים. יש בתולדות הציונות את דגניה, נהלל וחניתה ויש את ירוחם, אופקים ודימונה".
בשבוע שעבר הנחה נתניהו לכנס ועדה ולבחון בחיוב את פתיחת הארכיונים וחשיפת המסמכים העוסקים בקליטת עולי צפון אפריקה בישראל. ההחלטה מגיעה על רקע פניית שרת התרבות מירי רגב, שפנתה בעניין לנתניהו בעקבות צפייה בסרט "סלאח פה זה ארץ ישראל", כפי שפורסם לראשונה במהדורה המרכזית.
השרה התייחסה לסרט הדוקומנטרי ששודר ב"רשת" וכן לסדרות תחקירים ששודרו בערוצי תקשורת שונים. "סדרה של כתבות תחקיר חשפו את האמת המטלטלת מאחורי חזון 'פיזור האוכלוסיה', חזון שהוכתב על ידי הנהגת המדינה בשני העשורים הראשונים לקיומה", כתבה השרה.